
Hatóanyag-tartalmú izomalt alapú mikroszálak előállítása és vizsgálata

Kulcsszavak: izomalt, mikroszál, olvadékos szálképzés
Bevezetés: Az olvadékos szálképzést az élelmiszeriparban már régóta használják, például a vattacukrok nagyipari gyártása így történik. E módszer gyógyszeripari alkalmazása ezzel ellentétben még nem gyakori. A nano-, illetve mikroszálas rendszerek nagy fajlagos felületüknek köszönhetően potenciális jelöltek lehetnek új, innovatív gyógyszerformák létrehozására, akár kis-, akár makromolekulás hatóanyagok esetében. Az előállított termék minőségére és mennyiségére hatást gyakorló faktorokat érdemes tanulmányozni, annak érdekében, hogy az olvadékos szálképzés nagyobb teret nyerhessen a gyógyszertechnológiában.
 Módszerek: A szálképzési paraméterek optimalizálása érdekében egy 23 faktoriális kísérlettervet használtunk, ahol a két független változó az előállítási hőmérséklet és a fordulatszám volt, míg függő változónak a kialakuló szálak tömegét tekintettük. A megállapított optimális paraméterek mellett ibuprofen és laktáz tartalmú izomalt mikroszálakat állítottunk elő. A szálak hatóanyag-tartalmát és mikro-, makroszerkezeti jellemzőit különböző módszerekkel vizsgáltuk. Izomaltból és a választott hatóanyagokból különböző koncentrációjú szilárd diszperziókat állítottunk elő, amely szálképzésre gyakorolt hatását is vizsgáltuk. A laktáz esetében az alkalmazott magas hőmérséklet enzimaktivitásra való hatását szintén tanulmányoztuk. 
Eredmények: Statisztikai elemzés segítségével meghatároztuk az izomalt alapú szálak előállításához szükséges optimális beállítást (175°C, 2700 rpm), amely alkalmazása 64,7%-os kitermelést és 14,5 µm alatti szálátmérőt eredményezett. Sikeresen állítottunk elő ibuprofen és laktáz tartalmú szálakat. Megállapítottuk, hogy a laktáz tartalmú szilárd diszperzióból való szálképzés esetében a hatóanyagtartalom befolyásolja a kitermelést, továbbá a laktáz képes megőrizni enzimaktivitását az előállítási folyamat során. 
Következtetések: Előnyös fizikai és kémiai tulajdonságokkal bíró hatóanyag-hordozó rendszereket állítottunk elő. A különböző hatóanyagokat, esetünkben ibuprofent vagy laktázt tartalmazó szálak további feldolgozásával nyert gyógyszerformák alkalmazása megkönnyítheti a hatóanyagok szervezetbe juttatását. 




